Sediba sa Somelo se tlaa baakangwa
Modulasetilo wa khansele potlana ya Maun, Rre Mmoedi Modiegi a re sediba sa leruo sa Somelo se tlaa baakanngwa mo bogaufing. Rre Modiegi o buile se mo phuthegong ya Kgotla e e neng o buisiwa ke Mopalamente wa Ngami, Rre Thato Kwerepe. A re motse oo, o haphegile ka jalo khansele e dira bojotlhe go ba thusa mo nakong e e khutshwane. Fa a akgela, mothusa mokwaledi wa khansele potlana ya Maun, Mme Pedzani Mahama o tlhalositse fa kgang ya metsi a didiba tsa leruo e le mo tafoleng kwa khanseleng. Mme Mahama a re sediba sa pele se senyegile diphaepe e bile ba lemogile fa se senyega kgapetsakgapetsa. A re ba tsweletse ka go batla ditlhotlhwa go se baakanya. A re sediba sa bobedi se se dirisang marang a letsatsi, ga se ntshe metsi a mantsi mme ditlhotlhomiso di supa fa mathata e le go sa tsenngwa sentle ga maranyane a letsatsi. E ne e rile go le pele, Kgosi Mokhutshwane Komee wa Somelo, a supa fa sediba sa marang a letsatsi se sa ntshe metsi a a lekaneng mme motse o thusiwa ka go tshelelwa metsi ka ditanka mme seo se sa lekana ebile go ka tswa gole turu gona le go baakanya sediba sa pele. Kgosi Komee a re sediba sa pele se tshabelelwa ke go senyega a re se sa le se senyegile Mopitlo. A re sediba seo se kile sa senyega ka lebaka ka 2016 mo loruo lo neng lo swa ke lenyora a re go botlhoko ka morafe ga o a phimolwa dikeledi go fitlha gompieno a re ga ba eletse seemo seo se ka boelela ka ebile selemo se goroga. Kgosi o kopile khansele go emela motse wa bone ka dinao.. 